Davlat muassasalari va davlat ishtirokidagi korxonalarni tashkil etish, shuningdek, davlat ulushining vujudga kelishi va miqdorining oʻzgarishi bilan bogʻliq taʼsis hujjatlariga kiritiladigan oʻzgartirishlarni Davlat aktivlarini boshqarish agentligi bilan kelishish tartibi toʻgʻrisidagi nizomni tasdiqlash haqida
(resolution, 2025-08-25)

Oʻzbekiston Respublikasi Prezidentining “Davlat aktivlarini boshqarish agentligi faoliyatini samarali tashkil etish chora-tadbirlari toʻgʻrisida” 2023-yil 24-martdagi PQ-101-son qarori ijrosini taʼminlash maqsadida Vazirlar Mahkamasi qaror qiladi: 1. Quyidagilarni nazarda tutuvchi Davlat muassasalari va davlat ishtirokidagi korxonalarni tashkil etish, shuningdek, davlat ulushining vujudga kelishi va miqdorining oʻzgarishi bilan bogʻliq taʼsis hujjatlariga kiritiladigan oʻzgartirishlarni Davlat aktivlarini boshqarish agentligi bilan kelishish tartibi toʻgʻrisidagi nizom ilovaga muvofiq tasdiqlansin: davlat muassasalari va davlat ishtirokidagi korxonalarni tashkil etish (qayta tashkil etish), shuningdek, davlat ulushining vujudga kelishi va miqdorining oʻzgarishi bilan bogʻliq taʼsis hujjatlariga kiritiladigan oʻzgartirishlar boʻyicha Davlat aktivlarini boshqarish agentligining buyrugʻini qabul qilish; davlat ishtirokidagi korxonalarga uchinchi shaxslar tomonidan investitsiya kiritishga oid kelishuvlar (bitim, shartnoma, memorandumlar), shuningdek, davlat ishtirokidagi korxonalarning koʻchmas mulk obyektlarini sotish masalalarini Davlat aktivlarini boshqarish agentligi bilan kelishish. 2. Adliya vazirligi Davlat aktivlarini boshqarish agentligi bilan birgalikda ikki oy muddatda davlat muassasalari va davlat ishtirokidagi korxonalarni tashkil etish (qayta tashkil etish), shuningdek, davlat ulushining vujudga kelishi yoki miqdorining oʻzgarishi bilan bogʻliq boʻlgan oʻzgarishlarni davlat roʻyxatidan oʻtkazishda Davlat aktivlarini boshqarish agentligi yoki uning hududiy boshqarmalarining tegishli buyrugʻini elektron axborot almashinuvi yoʻli bilan Tadbirkorlik subyektlarini davlat roʻyxatidan oʻtkazish va hisobga qoʻyishning avtomatlashtirilgan tizimi orqali olish imkoniyatini yaratsin. 3. Davlat ishtirokidagi korxonalar va davlat muassasalarida davlat nomidan aksiyador (ishtirokchi, muassis) funksiyalarini amalga oshiruvchi vazirlik va idoralar, mahalliy ijro etuvchi hokimiyat organlari mazkur qaror talablariga qatʼiy rioya qilinishini taʼminlasin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov hamda Davlat aktivlarini boshqarish agentligi direktori A.J. Ortiqov zimmasiga yuklansin. 1. Ushbu Nizom: davlat muassasalari va davlat ishtirokidagi korxonalarni tashkil etish (qayta tashkil etish), shuningdek, davlat ulushining vujudga kelishi va miqdorining oʻzgarishi bilan bogʻliq taʼsis hujjatlariga kiritiladigan oʻzgartirishlarni davlat roʻyxatidan oʻtkazishda Oʻzbekiston Respublikasi Davlat aktivlarini boshqarish agentligi (keyingi oʻrinlarda — Agentlik) buyrugʻini qabul qilish; davlat ishtirokidagi korxonalarga uchinchi shaxslar tomonidan investitsiya kiritishga oid kelishuvlar (bitim, shartnoma, memorandumlar), davlat ishtirokidagi korxonalarning boshqa xoʻjalik jamiyatlari ustav kapitalida ishtirok etish, davlat ishtirokidagi korxonalar yagona taʼsischi boʻlgan korxonalarni tashkil etish (qayta tashkil etish), davlat ishtirokidagi korxonalarning koʻchmas mulk obyektlarini begonalashtirish masalalarini majburiy tartibda Agentlik bilan kelishish tartibini belgilaydi. Ushbu nizom davlat ulushining xususiylashtirilishi natijasida uning miqdorining oʻzgarishi bilan bogʻliq taʼsis hujjatlariga kiritiladigan oʻzgartirishlarga nisbatan tatbiq etilmaydi. 2. Ushbu Nizomda quyidagi asosiy tushunchalar qoʻllaniladi: ariza beruvchi — manfaatdor respublika ijro etuvchi hokimiyat organlari, mahalliy ijro etuvchi hokimiyat organlari, davlat muassasalari davlat ishtirokidagi korxonalar va tegishli ishonchnoma asosida ariza berish vakolatiga ega boʻlgan jismoniy shaxs; vakolatli organ — Agentlik va uning hududiy boshqarmalari; davlat ishtirokidagi korxona — ustav fondidagi (ustav kapitalidagi) davlat ulushi miqdori ellik foizdan ortiq boʻlgan xoʻjalik jamiyati yoxud ustav fondidagi (ustav kapitalidagi) davlat ulushi miqdori xoʻjalik jamiyatining boshqa har bir aksiyadori (ishtirokchisi) ulushiga nisbatan koʻp boʻlgan xoʻjalik jamiyati; davlat muassasasi — boshqaruv vazifalarini, ijtimoiy-madaniy vazifalarni yoki boshqa notijorat tusdagi vazifalarni amalga oshirish uchun davlat organi yoki tashkiloti tomonidan tashkil etilgan hamda toʻliq yoxud qisman u tomonidan moliyalashtiriladigan tashkilot; davlat mulki — respublika mulkidan va maʼmuriy-hududiy tuzilmalarning mulkidan (munitsipal mulk) iborat boʻlgan ommaviy mulk; davlat ulushi — xoʻjalik jamiyatlarining ustav fondlaridagi (ustav kapitallaridagi) respublika ijro etuvchi hokimiyat organlariga, mahalliy ijro etuvchi hokimiyat organlariga, davlat muassasalariga, shu jumladan Oʻzbekiston Respublikasi Markaziy bankiga hamda Oʻzbekiston Respublikasi Tiklanish va taraqqiyot jamgʻarmasiga tegishli boʻlgan aksiyalar yoki ulushlar. 3. Ariza quyidagi hollarda vakolatli organ tomonidan koʻrib chiqiladi: davlat muassasalari va davlat ishtirokidagi korxonalarni tashkil etishda (qayta tashkil etishda); davlat ulushining vujudga kelishi va miqdorining oʻzgarishi bilan bogʻliq taʼsis hujjatlariga oʻzgartirish kiritishda. 4. Ariza beruvchi elektron shaklda vakolatli organga quyidagi hujjatlarni (pdf shaklida) ilova qilgan holda ariza bilan murojaat etadi: a) davlat muassasalari va davlat ishtirokidagi korxonalarni tashkil etish (qayta tashkil etish) boʻyicha normativ-huquqiy hujjat (agar davlat muassasasi muassis qarori bilan tashkil etilganda uning qarori), shuningdek, davlat ulushining vujudga kelishi va/yoki miqdorining oʻzgarishi haqidagi davlat ishtirokidagi korxonalarning vakolatli boshqaruv organlarining tegishli qarori (bunda xoʻjalik jamiyatining davlat ulushi davlat mulki sifatida olinganda Vazirlar Mahkamasining qarori) hamda taʼsis hujjatiga ushbu oʻzgartirishlar toʻgʻrisida taqqoslash jadvali (agar bunday oʻzgartirishlarni taʼsis hujjatiga kiritish zarurati boʻlsa); b) davlat muassasasining muassisi tomonidan tasdiqlangan Nizom yoki davlat ishtirokidagi korxonaning vakolatli boshqaruv organi tomonidan tasdiqlangan ustav. Bunda nizom yoki ustav normativ-huquqiy hujjat bilan tasdiqlangan yoki tasdiqlanishi belgilangan boʻlsa, nizom yoki ustavni ilova qilish talab etilmaydi. Bunda: mudofaa, qurolli kuchlar, xavfsizlik organlari va respublika ijro etuvchi hokimiyat organlari boʻyicha — Agentlikning markaziy apparati; mazkur bandning beshinchi xatboshisidagi organlarning muassisligi (ishtiroki)dagi tashkilotlar, mahalliy ijro etuvchi hokimiyat organlari, hududiy miqyosdagi tashkilotlar boʻyicha — Agentlikning hududiy boshqarmalarining buyrugʻi qabul qilinadi. 5. Davlat muassasasi va davlat ishtirokidagi korxonalarni davlat roʻyxatidan oʻtkazish boʻyicha arizani koʻrib chiqish ushbu Nizomga 1-ilovaga muvofiq sxemaga asosan amalga oshiriladi. 6. Ushbu Nizomning 4-bandida nazarda tutilgan hujjatlar kelib tushgan kundan boshlab besh ish kunida vakolatli organ tomonidan koʻrib chiqiladi. Arizani koʻrib chiqish natijalariga koʻra, besh ish kunida vakolatli organ tomonidan amaldagi qonunchilik talablariga muvofiq deb topilgan taqdirda, tegishli buyruq yoki rad etish toʻgʻrisidagi xulosa ariza beruvchiga taqdim etiladi. 7. Arizaga quyidagi hollarda rad etish toʻgʻrisidagi xulosa taqdim etiladi: ushbu Nizomning 4-bandida nazarda tutilgan hujjatlar taqdim etilmagan yoki toʻliq taqdim etilmaganda; davlat muassasasining muassisi etib nodavlat tashkiloti belgilanganda; davlat ulushini shakllantirishning yoki miqdori oʻzgarishining manbasi koʻrsatilmagan hollarda; taqdim etilgan hujjatlarda qonunchilik talablarining buzilishi holatlari aniqlanganda. 8. Ariza beruvchining arizani koʻrib chiqishni toʻxtatish toʻgʻrisidagi murojaati kelib tushganda vakolatli organ tomonidan arizani koʻrib chiqish toʻxtatilganligi toʻgʻrisida xulosa taqdim etiladi. 9. Ariza beruvchi xulosada koʻrsatilgan kamchiliklarni bartaraf etgan holda takroran ariza bilan murojaat qilishi mumkin. Ariza beruvchi xulosadan norozi boʻlgan taqdirda, yuqori turuvchi organga yoki sudga shikoyat qilishi mumkin. 10. Roʻyxatdan oʻtkazuvchi organ davlat muassasalari va davlat ishtirokidagi korxonalarni tashkil etish (qayta tashkil etish), shuningdek, davlat ulushining vujudga kelishi yoki miqdorining oʻzgarishi bilan bogʻliq boʻlgan oʻzgarishlarni Tadbirkorlik subyektlarini davlat roʻyxatidan oʻtkazish va hisobga qoʻyishning avtomatlashtirilgan tizimiga vakolatli organning tegishli buyrugʻini elektron axborot almashinuvi orqali olgandan keyin roʻyxatdan oʻtkazadi. Bunda roʻyxatdan oʻtkazuvchi organ vakolatli organning tegishli buyrugʻi mavjud boʻlmagan taqdirda, Tadbirkorlik subyektlarini davlat roʻyxatidan oʻtkazish va hisobga qoʻyishning avtomatlashtirilgan tizimida davlat roʻyxatidan oʻtkazishni rad etadi. 11. Davlat ishtirokidagi korxonalarning quyidagi masalalari boʻyicha vakolatli organ bilan oldindan kelishilishi majburiy hisoblanadi: uchinchi shaxslar tomonidan investitsiya kiritishga oid kelishuvlar (bitim, shartnoma, memorandumlar); boshqa xoʻjalik jamiyatlari ustav kapitalida ishtirok etish; davlat ishtirokidagi korxonalar yagona taʼsischi boʻlgan korxonalarni tashkil etish (qayta tashkil etish); koʻchmas mulk obyektlarini sotish. Bunda: respublika ijro etuvchi hokimiyati organlari, shu jumladan, Agentlik aksiyador (ishtirokchi, taʼsischi) boʻlgan korxonalar boʻyicha — Agentlikning markaziy apparati; mahalliy ijro etuvchi hokimiyat organlari hamda hududiy miqyosdagi tashkilot va idoralar, shu jumladan, Agentlikning hududiy boshqarmalarining aksiyador (ishtirokchi, taʼsischi)ligida boʻlgan korxonalar boʻyicha — Agentlikning hududiy boshqarmalari bilan kelishiladi. Davlat ishtirokidagi korxonalarning mulkiy masalalari boʻyicha Agentlik bilan kelishish ushbu Nizomga 2-ilovaga muvofiq sxemaga asosan amalga oshiriladi. 12. Davlat ishtirokidagi korxonalar vakolatli organ bilan kelishiladigan masalalar boʻyicha arizaga quyidagi hujjatlarni ilova qilgan holda murojaat qiladi: a) uchinchi shaxslar tomonidan davlat ishtirokidagi korxonaga investitsiya kiritishga oid kelishuvlar (bitim, shartnoma, memorandumlar) boʻyicha: uchinchi shaxslar tomonidan taqdim etilgan investitsiya taklifi va shartlari; investitsiya kiritishga oid kelishuvlar (bitim, shartnoma, memorandumlar) loyihasi; investitsiya kiritishning korxonaga taʼsirini baholash boʻyicha xulosa va biznes-reja; ushbu masala maʼqullangani toʻgʻrisidagi davlat ishtirokidagi korxonaning kuzatuv kengashi qarori; agar kuzatuv kengashi mavjud boʻlmagan holda ijro organi yoki davlat ulushiga nisbatan aksiyador (ishtirokchi) vazifasini bajaruvchining murojaati; b) davlat ishtirokidagi korxonalarning boshqa xoʻjalik jamiyatlari ustav kapitalida ishtirok etish boʻyicha: ustav kapitalida ishtirok etilishi rejalashtirilayotgan xoʻjalik jamiyatlarining pasport maʼlumotlari hamda oxirgi uch yillik buxgalteriya balansi, moliyaviy natijalar toʻgʻrisidagi hisobotlari va biznes-rejalari (ushbu hujjatlar mavjud boʻlgan xoʻjalik jamiyatlari uchun); ustav kapitalida ishtirok etish rejalashtirilayotgan xoʻjalik jamiyatlarining taʼsis hujjatlari hamda ularga oxirgi kiritilgan oʻzgartirish va qoʻshimchalar; ushbu masala maʼqullangani toʻgʻrisidagi davlat ishtirokidagi korxonaning kuzatuv kengashi qarori; agar kuzatuv kengashi mavjud boʻlmagan holda ijro organi yoki davlat ulushiga nisbatan aksiyador (ishtirokchi) vazifasini bajaruvchining murojaati; agar qonunchilik hujjatlariga asosan rozilik olish talab etilsa, Raqobatni rivojlantirish va isteʼmolchilar huquqlarini himoya qilish qoʻmitasining oldindan roziligi; v) davlat ishtirokidagi korxonalar yagona taʼsischi boʻlgan korxonalarni tashkil etish (qayta tashkil etish) boʻyicha: tashkil etish (qayta tashkil etish)ning zarurati yuzasidan xulosa; ushbu masala maʼqullangani toʻgʻrisidagi davlat ishtirokidagi korxonaning kuzatuv kengashi qarori; agar kuzatuv kengashi mavjud boʻlmagan holda ijro organi yoki davlat ulushiga nisbatan aksiyador (ishtirokchi) vazifasini bajaruvchining murojaati; taʼsis hujjatlari hamda ularga oxirgi kiritilgan oʻzgartirish va qoʻshimchalar; agar qonunchilik hujjatlariga asosan rozilik olish talab etilsa, Raqobatni rivojlantirish va isteʼmolchilar huquqlarini himoya qilish qoʻmitasining oldindan roziligi. 13. Respublika va mahalliy ijro etuvchi hokimiyat organlari hamda davlat ishtirokidagi korxonalarning koʻchmas mulk obyekti negizida uchinchi shaxs ishtirokida investitsiya loyihalarini amalga oshirish va ularni begonalashtirish (sotish) boʻyicha arizaga quyidagi hujjatlarni ilova qilgan holda vakolatli organga murojaat etiladi: koʻchmas mulk obyekti negizida investitsiya loyihalarini amalga oshirish yoki ushbu koʻchmas mulk obyektini begonalashtirish (sotish) zarurati yuzasidan xulosa; tegishliligi boʻyicha ariza beruvchining yuqori turuvchi respublika va mahalliy ijro etuvchi hokimiyati organlari xulosasi yoki ushbu masalani maʼqullash toʻgʻrisidagi davlat ishtirokidagi korxonaning vakolatli boshqaruv organining qarori; koʻchmas mulk obyektining pasporti; koʻchmas mulk obyektini baholash hisobotining nusxasi. 14. Ushbu Nizomning 11 va 13-bandlarida nazarda tutilgan kelishilishi majburiy boʻlgan masalalar, arizaga ilova qilinadigan hujjatlar asosida vakolatli organ tomonidan oʻn ish kunida oʻrganib chiqiladi. Bunda qoʻshimcha oʻrganish yoki hujjatlarga zarurat boʻlgan taqdirda, besh ish kunida bu haqda ariza beruvchiga qoʻshimcha hujjatlar yoki maʼlumotlar taqdim etilishi yoxud joyiga chiqqan holda oʻrganilishi lozimligi boʻyicha javob xati yuboriladi. 15. Vakolatli organ tomonidan besh ish kunida oʻrganish natijasidan kelib chiqib, ijobiy xulosa yoki rad etish xulosasi taqdim etiladi. 16. Arizaga quyidagi hollarda rad etish toʻgʻrisidagi xulosa taqdim etiladi: ushbu Nizomning 12 va 13-bandlarida nazarda tutilgan hujjatlar taqdim etilmagan yoki toʻliq taqdim etilmaganda; investitsiya kiritilishi rejalashtirilgan koʻchmas mulk obyekti xususiylashtirilishi belgilangan boʻlsa yoki savdolarga chiqarilgan boʻlsa; investitsiya kiritilishi, ishtirok etilishi va/yoki tashkil etilishi rejalashtirilayotgan xoʻjalik jamiyati davlat ishtirokidagi korxonaning asosiy faoliyatiga nisbatan nosohaviy hisoblanganda yoki bitta tovar bozorida beshta va undan ortiq xususiy tadbirkorlik subyektlari faoliyat yuritib kelayotgan soha boʻlganda; ushbu jamiyatning boshqaruv organlarida korporativ qarorlarni qabul qilishda davlat ishtirokidagi korxonaning manfaatlari lozim darajada himoyalanmaganligi aniqlanganda; taqdim etilgan hujjatlar belgilangan tartibda rasmiylashtirilmagan va/yoki belgilangan tartibda tasdiqlash amaldagi qonunchilik hujjatlariga mos kelmaganda. Ustav kapitalida ishtirok etilishi rejalashtirilayotgan jamiyatning moliyaviy natijalari salbiy boʻlganda arizaga rad etish toʻgʻrisida xulosa taqdim etilishi mumkin. 17. Ushbu Nizom qoidalari qoʻllanishi bilan bogʻliq nizolar qonunchilik hujjatlarida belgilangan tartibda hal etiladi. 18. Ushbu Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. BosqichlarSubyektlarTadbirlarBajarish muddati1-bosqichAriza beruvchiDavlat aktivlarini boshqarish agentligi yoki uning hududiy boshqarmasiga tegishli hujjatlarni ilova qilgan holda ariza taqdim etadi.Oʻz ixtiyoriga koʻra2-bosqichDavlat aktivlarini boshqarish agentligi yoki uning hududiy boshqarmalariTashkil etiladigan davlat muassasasi va davlat ishtirokidagi korxona boʻyicha taqdim etilgan hujjatlarni va uning ustavi (nizomi)ni, davlat ulushining vujudga kelishi va miqdorining oʻzgarishi bilan bogʻliq taʼsis hujjatlariga kiritiladigan oʻzgartirishlarning qonunchilik hujjatlariga mosligini aniqlaydi.Besh ish kuni ichida3-bosqichDavlat aktivlarini boshqarish agentligi yoki uning hududiy boshqarmalariArizani oʻrganish jarayonida toʻplangan maʼlumotlar asosida xulosa tayyorlanadi hamda davlat muassasalari va davlat ishtirokidagi korxonalarni tashkil etish, shuningdek, davlat ulushining vujudga kelishi va miqdorining oʻzgarishi bilan bogʻliq taʼsis hujjatlariga kiritiladigan oʻzgartirishlarni davlat roʻyxatidan oʻtkazishga rozilik berish boʻyicha Davlat aktivlarini boshqarish agentligi yoki uning hududiy boshqarmasining buyrugʻi qabul qilinadi yoxud uni rad etish boʻyicha javob xati yuboriladi.Besh ish kuni ichida BosqichlarSubyektlarTadbirlarBajarish muddati1-bosqichAriza beruvchiDavlat aktivlarini boshqarish agentligiga tegishli hujjatlarni ilova qilgan holda ariza taqdim etadi.Oʻz ixtiyoriga koʻra2-bosqichDavlat aktivlarini boshqarish agentligi yoki uning hududiy boshqarmalariDavlat ishtirokidagi korxonalar tomonidan uchinchi shaxslar tomonidan investitsiya kiritishga oid kelishuvlar (bitim, shartnoma, memorandumlar), boshqa xoʻjalik jamiyatlari ustav kapitalida ishtirok etishi bilan bogʻliq bitimlar tuzish, ular yagona taʼsischi boʻlgan korxonalarni qayta tashkil etish, koʻchmas mulk obyektlarini begonalashtirish (sotish) maqsadga muvofiqligini oʻrganadi.Oʻn ish kuni ichida3-bosqichDavlat aktivlarini boshqarish agentligi yoki uning hududiy boshqarmalariArizani oʻrganish jarayonida toʻplangan maʼlumotlar asosida xulosa tayyorlanadi va uchinchi shaxslar tomonidan investitsiya kiritishga oid kelishuvlar (bitim, shartnoma, memorandumlar), boshqa xoʻjalik jamiyatlari ustav kapitalida ishtirok etish, davlat ishtirokidagi korxonalar yagona taʼsischi boʻlgan korxonalarni tashkil etish (qayta tashkil etish), davlat ishtirokidagi korxonalarning koʻchmas mulk obyektlarini begonalashtirish (sotish) maqsadga muvofiqligi toʻgʻrisida Davlat aktivlarini boshqarish agentligi xulosasi ariza beruvchiga yuboriladi.Besh ish kuni ichida